《洗甗图歌为家明经丈题》
清代·姚燮

先生于古极嗜葄，搜元剃秘归一藏。灿陈棐席炫精彩，龙鸾蟠一纷绀黄。

掀髯踞坐狎周汉，六甍宝甗开华堂。康瓠破罂扫尘芥，熊鐎兽鍑相焜煌。

肤斓耳蚀究毫芴，累深黍浅参权量。考工二釜内官省，上䰛下鬲模范详。

唇以寸计厚减半，足三或四罗圜方。盘云发细袅扃鼏，垂花匝带雷文相。

辨名鬵鉹异𪔆𨯚，祖乙父己铭吉祥。周畿汉辅久沿革，土囚炎劫金为殃。

越三千载掩明瑰，翠紫斲锈焦无光。挥童役使刮浮垢，鋗淘瓮溢声琅锵。

金㼚易铄鬷亦贱，只斯宝贵同球璋。顿开冥閟显镂琢，虹霞闪霍星钩芒。

骨干皵瘦笑离末，肉好屏列如环嫱。六时珠晷运甓赴，五侯玉鲭列鼎尝。

托诸图缋表中竺，畸情匿缅非迂荒。朅来赝器创铜贾，旊人直逊陶模强。

酆郜关陕托氏地，优孟何啻土范当。先生胸腑烂流派，制度了晰同舆畺。

听声扪色志盉镉，袪疑衷信无惑惶。蟾乌磨拭少鉎涩，冶城积古遥颉颃。

南江疏证北平考，但以恣肆争文章。惜哉同鉴寡钱邢，碧瞬何论弇州王？

琳璆金薤慎宝守，千春万祀贻无疆。伊予好古有同癖，对此眉舞心飞抢。

曾怀藻镜照顽艳，蟪蛄长信鸦昭阳。镏兵梁燹铄𧹬黛，仙人不老还迷茫。

让君铁网富珊树，太精四射湖鸳鸯。颂敦雅爵与华駮，双鱼五凤偕腾翔。

聚因所好君足乐，睹不能辨吾诚伧。北斗胡挹箕胡扬，且遝瓦缶饕酒浆。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。